khistorydata/jeongjo-sjw-relations huggingface dataset:
정조 10년
丙午四月初五日巳時。上御誠正閣。右副承旨與一提學入侍時。一提學金鍾秀。右副承旨徐有成。假注書金祖淳。記注官承膺祚。記事官尹行任。以次進伏訖。上曰。久不見卿。故召之矣。今則親病。何如耶。鍾秀曰。以外感大不如前日矣。上曰。嚮來行幸時。意謂相見於郊外矣。未副所料。故方悵然矣。上曰。卿之僚官。可謂榮壯矣。鍾秀曰。然矣。上曰。工判亦壯矣。四五朔之間。陞遷至正卿。亦是稀事也。鍾秀曰。然矣。上曰。近來事。予欲一聞於卿者。久矣。以權先正之請配萬東廟。有儒疏。而予則以爲萬東廟。與他自別。宋先正之配食。已爲盡美。今不可以先正之嫡傳。又有追配之擧。今之爲請者。雖以繼述先正之志爲言。然繼述異於創始。且廟體至重。罪比私家書院。則宋先正之以陪臣配於皇廟。旣是莫重之大典。權先正之以受衣鉢於宋先正。又請追享。則反有屑越之歎。向者考巖書院配食之請。已卽許之。今以不入於萬東廟。無所害於二先正道統之傳矣。鍾秀曰。果如聖敎矣。本廟事體。極爲尊嚴。且與他道統書院有異。故只有宋文正一人之配享。今不可以文正傳衣鉢之人。又爲追配。殿下之不許儒生之疏請。誠萬萬至當矣。上曰。可謂不謀而同。予意亦然云爾。上曰。政官牌招開政。出榻敎注書出去。待政官牌去來。入奏。可矣。賤臣承命出。少選入奏曰。政官納牌不進矣。上曰。政官更爲牌招。出榻敎牌去來催促。賤臣承命出往。上曰。白師誾事。卿聞之否。卽白哥中第一人物也。今渠所犯如彼。不勝切痛。渠家旣異於他人。渠雖武弁。何可與宦寺輩。交通乎。鍾秀曰。臣向因朝紙知之矣。其供辭。果所犯相符乎。上曰。何待招供。其書札中。名字墨抹處墨淡。莫掩其跡。故刑判果有筵奏。而予則不見其書札。使於賓廳。拆見燒之矣。鍾秀曰。臣亦以渠。謂有士夫風矣。今聞聖敎。實不勝駭痛矣。上曰。今日得與卿。做半日之穩。予亦頗爽然矣。命書榻敎曰。都承旨。與摠裁大臣監印堂上入侍。仍命退。諸臣以次退出。
정조 10년
丙午四月初五日未時。上御誠正閣。都承旨與摠裁大臣校正堂上入侍時。行都承旨尹蓍東。假注書朴蓍壽。記注官承膺祚。記事官尹行任。摠裁大臣李福源。監印堂上金尙集。以次進伏訖。福源進前曰。日氣和暢。聖體。若何。上曰。一樣矣。今日請對。未知何事耶。福源曰。以臣駑劣。當此莫重冊子之任。不能盡誠校正。致煩酬應。實爲萬萬惶悚矣。右文條。肅廟朝御製載錄事。俄有筵敎云。而印堂之來傳。終未分曉。不可不一番稟定。故敢此求對矣。上曰。朝者筵中。肅廟御製中。以書示予意。載錄一段。使之入錄於右文條者。予意在於仰體聖意。且於丁酉年景廟代聽時。辭疏批旨。亦以此意申敎。則乙未御製詩入錄之後。丙申御製。不可不同錄故耳。卿等尙此相持。未能歸一云。此果何也。福源曰。臣初當此役也。不無此等難處之事。慮有偏係。伏承聖敎。故凡於文字中。或關於彼此是非者。一竝刊落。至於此條。則只載拜相後批旨。與隱卒御製詩。詩有二篇。而下篇則有父師輕重之句。故不敢載錄。而只載上篇矣。上曰。先大王五十年建極之治。予所仰述者也。予於朝臣竝欲全保。務歸和平。豈有彼此區別於其間哉。至於此事。則前有乙未宸章後有丙申下敎。皆載於肅廟御製中。今者此冊編摩。本以御製歸重。而存一拔一。致令本事沒實。豈非未安之甚乎。且丙申下敎。予當遵守而不敢失朝者。存則兩存。拔則兩拔之敎。槪爲此也。而卿等猶以予爲扶抑乎。福源曰。聖敎至此。臣何敢有他議乎。聖敎以爲當兩存則兩存之。當兩拔則兩拔之矣。上曰。林下招延。實爲聖代右文之治。丁酉御製。未必全然拔之。況丙申御製。尤有歸重。兩存爲好。卿等之意。何如。尙集曰。若竝錄則肅廟御製中父師輕重之敎。亦當添錄。而都不如竝拔矣。上曰。都承旨亦陳所見。蓍東曰。若載書示予意之丙申御製。則事面儘好。不必兩拔矣。福源曰。若兩載之。則若擧事實。然後語脈相連。而可悉本事。然則一條所錄。難免煩猥。此恐未安矣。上曰。卿等。以丙申御製之添錄。爲如何乎。然則竝與丁酉御製刪之。一依肅廟寶鑑纂次時義例爲之。猶可說也。至於一錄一否。豈非大不可乎。福源曰。俄有入於裕昆條之敎。而此則可謂朝三暮四矣。上曰。然則兩拔。未必不爲無據。竝拔。可也。福源曰。今已定奪。其時疏批。亦拔之乎。上曰。唯。予則欲繼述訓辭。而卿等。猶有舊時怎麽意思。如此等事。至有參差之論。豈不慨然乎。福源曰。臣豈敢有此心乎。都承旨若相面。則可以消詳。而臣之赴監印廳也。都承旨有病不來。不得爛商。未能歸一。至煩上聽。惶悚極矣。蓍東曰。臣雖不面議于大臣。與金尙集屢有酬酢。而大臣深以爲不然云。故果不能歸一矣。上曰。丁酉御製詩載在寶鑑中耶。福源曰。御製詩則入於聖朝羹墻錄。故臣果編入矣。上曰。朝亦下敎。而肅廟寶鑑。乃故判書尹淳李德壽所纂輯。故不免有編係之處。而國朝寶鑑刊印時。只以舊本。移刊聖朝羹墻錄。卽李世瑾所進。氣味相近之致。未必爲公案矣。福源曰。今則別無仰達之事。當依俄者定奪爲之矣。上曰。然則今日可以盡修正以入乎。蓍東曰。校正割付之間。自爾遲滯。今日則恐難入啓矣。福源曰。先朝抄選中。朴弼周宋明欽。亦當載錄乎。上曰。若無關係則置之。何妨。福源曰。此不必稟定之事。而箋文初屬於趙㻐矣。今爲外任。使洪良浩製之矣。上曰。好矣。仍命先退。命書傳敎曰。吏曹參判李秉模。聞有實故。許遞。前望單子入之。待下批牌招。同參政事。又命書傳敎曰。吏曹判書金履素。參議李集斗。更爲牌招。仍命退。諸臣以次退出。
정조 10년
丙午四月初五日申時。上御重熙堂。左承旨入侍時。行左承旨趙時偉。假注書朴蓍壽。記事官李崑秀尹行任。以次進伏訖。上曰。俄者摠裁大臣入侍右文條中。其時傳敎。以兩拔爲定矣。卿果得聞否。時偉曰。俄已聞之矣。上曰。此不必相持之事矣。何以而若是云耶。時偉曰。聖敎至當矣。實無相持之端矣。上曰。近來政院事。不成貌樣。卿須檢飭。無使紀綱漸頹也。命退。承史以次退出。
정조 10년
行都承旨尹蓍東坐。行左承旨趙時偉坐。右承旨李亨元坐。左副承旨洪仁浩坐直。右副承旨徐有成坐直。同副承旨洪明浩坐。注書金孝建病一員未差。假注書朴蓍壽仕金祖淳仕直。事變假注書李儒修仕。
정조 10년
洪仁浩啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
洪仁浩啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
傳于尹蓍東曰。同副承旨入侍。
정조 10년
尹蓍東啓曰。吏曹判書金履素。參判沈豐之。參議李集斗牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判更卽牌招。何如。傳曰。允。
정조 10년
徐有成啓曰。吏曹判書金履素。參判沈豐之再牌不進推考傳旨。今方捧入。而開政命下之後。連違召牌。終不承膺。事體所在。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 10년
徐有成啓曰。吏曹判書金履素。參判沈豐之三牌不進推考傳旨。今方捧入。而開政命下之後。連事違召。無意膺命。事體道理。俱極未安。所當更請牌招。而係是一日四牌。何以爲之。敢稟。傳曰。無端違牌。此何道理。情病實故有無。爲先問啓。
정조 10년
傳于洪仁浩曰。坐直承旨入侍。
정조 10년
趙時偉。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 10년
敎平安監司趙㻐書。王若曰。周職方之任重分治。公伯分於四國。漢州郡之官尊按部。刺史出於九卿。玆頒絲綸之音。庸侈節旄之寄。惟卿。識度沈遠。資稟剛方。行誼修於家庭。人慕北堂之深愛。政事濟以文學。時推西廳之令譽。律已甚嚴。澹嗜好於聲色紛華之外。涉世無苟。確操守於浮囂奔競之中。承寵命而輒欲逡巡。蓋外慕薄於名利。廁班行而自持凝重。而內蘊攝以威儀。展也老成之典刑。允爲朝著之矜式。肆予歷試之屢效。邇來寵擢之彌隆。出而按關北湖西。聲績克茂。入則置版曹摛院。望實俱華。廟堂之倚毗不輕。予豈欲捨。藩維之委任甚重。卿可暫勞。睠玆邦素稱名都。在今日轉成弊局。樓臺佳麗。殆甚金鍋之日銷。譙障疎虞。難恃鐵甕之天險。支勅之經費不節。公儲蕩然。殖債之貽害無窮。民力竭矣。訛俗轉染於北鄙。豈毖頑之方。商胡出沒於東漁。政須固圉之策。玆授卿以行平安道觀察使兼兵馬水軍節度使都巡察使管餉使平壤府尹。卿其祗服寵命。勉恢良圖。壯鎖鑰於玉帛之交。必有隣國之使聞。勵氷蘖於脂膏之地。俾致列邑之聳瞻。苟能因地興思。永溯檀箕之遺澤。庶幾闔境蘇息。長涵浿滻之恬波。自餘稟裁。厥有常憲。於戱。輕裘緩帶。縱喜鈴閣之回翔。曉漏疎鍾。應多玉樓之歸夢。故玆敎示。想宜知悉。知製敎鄭大容製進
정조 10년
丙午四月初六日巳時。上御重熙堂。同副承旨入侍時。同副承旨洪明浩。假注書金祖淳。記事官李崑秀尹行任。以次進伏訖。上曰。都承旨。藥房進去乎。明浩曰。然矣。上曰。監印堂上入來否。明浩曰。未及知之矣。命書傳敎曰。政官牌招開政。命書榻敎曰。抄啓文臣親試。明日爲之。命退。承史退出。
정조 10년
丙午四月初六日酉時。上御重熙堂。坐直承旨入侍時。右副承旨徐有成。假注書金祖淳。記注官承膺祚。記事官尹行任。以次進伏訖。上曰。承旨知筵話之嚴祕乎。有成曰。臣雖無狀。亦能識此箇道理矣。上曰。昨日入侍也。承旨與聞多少不緊說話。雖至親間。愼勿出口。可矣。有成曰。安敢傳說於他人乎。命退。諸臣以次退出。
정조 10년
行都承旨尹蓍東坐。行左承旨趙時偉坐。右承旨洪仁浩坐。左副承旨趙衍德坐直。右副承旨徐有成坐。同副承旨洪明浩坐直。注書金孝建病一員未差。假注書朴蓍壽仕金祖淳仕直。事變假注書李儒修仕。
정조 10년
尹蓍東啓曰。開政命下。已至經宿。而吏曹判書金履素。謂有身病。懸牌闕外。屢度催促。終不承膺。揆以事體。誠極未安。從重推考。何如。傳曰。允。各別催促。斯速開政。
정조 10년
傳于洪仁浩曰。課講入侍。
정조 10년
來十一日。輪對取稟。傳于洪仁浩曰。爲之。
정조 10년
來十一日。文臣殿講取稟。傳于洪仁浩曰。爲之。
정조 10년
承旨前望單子入之。李家煥落點。
정조 10년
以同副承旨李家煥牌不進罷職傳旨。傳于尹蓍東曰。許遞。前望單子入之。待下批牌招察任。
정조 10년
傳于洪仁浩曰。新除授承旨敍用。
정조 10년
傳于尹蓍東曰。禮房承旨入侍。
정조 10년
尹蓍東啓曰。無端違牌。此何道理。情病實故有無。爲先問啓事。命下矣。問于吏曹判書金履素。參判沈豐之處。則判書金履素。以爲。臣不稱之實。難安之端。已悉於日前辭疏。日月之明。庶幾俯燭。今何敢更事煩瀆。而臣受恩如天。報答無地。生死夷儉。惟上所命。況在職秩之榮。召命之重乎。由是感激。凡係官銜。有除輒膺。則今於見職。何敢爲一毫巧避之計。而第此銓衡之任。與他自別。必須聞見開廣。揩處方便。然後始可以厭服人心。稱當物情。而今臣不然。以聞見則至孤陋。以措處則極礙掣。寮寀之間。政注之際。動輒難便。以此事情。顧何以每每冒應。每每强行乎。日昨一出。怵迫嚴命。數次行政。諒非得已。晏然仍居。有愧尺寸之守。所恃者。天地父母臨之在上耳。且臣區區迷執之外。素患痰癖之症。越添於換節之交。昨日政席退歸之後。嘔泄兼作。虛汗如雨。飮啖全却。氣息澌䮕。精神昏眩。如墜烟霧。擔詣闕外。席藁待罪。自力赴政。其勢末由。以情以病。如右所陳。屢違召命。至勤問啓之命。伏地惶隕。恭俟鉄鉞之誅云。參判沈豐之。以爲臣猥以無似。濫叨喉舌。適會尹光紹疏本之循例入徹。而旣在一院之長。漫不可否。臺評峻發。論列甚嚴。臣至今追思。悚慚無地。罷職薄罰。不足以贖其罪。而向者特敍之命。日昨許遞之敎。恩言鄭重。曲垂體諒。自惟不肖賤臣。何以得此於君父。臣每一聞命。感淚自零。聖念雖出於疪覆。臣心益切於惶恧。公議旣嚴。廉防至重。豈可以時日之稍久。職名之乍遞。晏然自恕。抗顔周行乎。且臣家。有拘忌之疾。跨月連綿。尙未開霽。冒入淸禁。尤有所不敢者。以此以彼。進身無路。屢違嚴召。致勤問啓之命。惶懍震越。不知所達云矣。敢啓。傳曰。知道。向來參議之許遞。與亞銓有應避也。以此引義。萬萬不當。且以病故言之。隨牌來詣。則可知其不至難强。吏曹判書金履素從重推考。更卽牌招。違牌。勿爲呼望。參判沈豐之。聞有實故。姑勿牌招。可也。
정조 10년
吏曹判書參判前望單子入之。判書李命植。參判李敬養落點。
정조 10년
尹蓍東啓曰。吏曹判書李命植。參判李敬養。參議李集斗牌不進推考傳旨及罷職傳旨。今方捧入。而開政命下之後。如是違牌。事甚未安。判書參判。更卽牌招。何如。傳曰。允。參議只推。一體牌招。
정조 10년
尹蓍東啓曰。吏曹判書李命植。參判李敬養。參議李集斗再牌不進。推考傳旨及罷職傳旨。今方捧入。而開政命下之後。連違召牌。不卽膺命。事體所在。誠極未安。判書參判所當更請牌招。而係是一日三牌。何以爲之。敢稟。傳曰。參議只推。與判書參判待開門。更爲牌招。
정조 10년
以吏曹參議李集斗牌不進罷職傳旨。傳于徐有成曰。只推。
정조 10년
丙午四月初七日卯時。上御誠正閣。抄啓文臣親試入侍時。左副承旨洪仁浩。同副承旨洪明浩。假注書金祖淳。記事官崔逵翰承膺祚。藝文提學李命植。弘文提學徐有隣。原任提學徐浩修。直閣鄭大容。以次進伏訖。上曰。應試人皆入來否。浩修曰。五人不得入來矣。上曰。五人。誰也。浩修曰。成種仁鄭萬始金熙朝姜世綸韓商新矣。上曰。吏判。何故如是違牌乎。命植曰。聞其所言。則以爲情跡臲兀云。而其外未知更有何情勢矣。上命命植書題燈市行。七言古詩。押燈。命植書訖。上曰。右副承旨入侍。徐有成進伏。上曰。試官退去。待下敎入侍。命植等退出。命書傳敎曰。卿下去之後。果已收殺乎。遐土愚氓。始雖不識裏面奸謀。或有見欺之事。到今必當恍然大覺。爲今之計。莫如嚴飭守宰。宣諭朝家懷保之意。此後更勿以無緊關之事登聞。卿亦知悉。非不欲下送慰撫之使。而此亦反貽廚傳之弊。玆今守宰。着意曉諭。一體知悉事。卽爲下諭于咸鏡監司。命書榻敎曰。未肅拜兵曹堂上許遞。前望單子入之。上曰。承旨前望單子入之。出榻敎命書傳敎曰。飭已施。前參知李家煥給牒敍用。仁浩曰。新除授同副承旨李家煥。卽爲牌招。何如。上曰。依爲之。出擧條試講畢。命退。諸臣以次退出。
정조 10년
丙午四月初七日未時。上御重熙堂。禮房承旨入侍時。左副承旨趙衍德。假注書朴蓍壽。記事官李崑秀尹行任。以次進伏訖。上命讀公事。衍德進讀。上曰。吏判牌去來催促。賤臣承命出傳。仍命退。承史以次退出。
정조 10년
丙午四月初七日申時。上御重熙堂。坐直承旨入侍時。左副承旨趙衍德。假注書金祖淳。記事官李崑秀尹行任。以次進伏訖。上曰。吏判違牌不入。則政院當有啓辭捧入之擧。而尙無動靜。此事及吏判不入之。故竝爲知入。賤臣承命出傳。還入奏曰。啓辭今方捧入。吏曹判書則身病沈重。故雖擔舁到闕下。而萬無收拾起動之望。不得入來。席藁待罪云矣。上曰。雖不擔舁入闕。若左右扶持。則可以入來。夜間待病勢之少歇。扶策入來之意。問于吏判。賤臣承命出傳。以吏判意入奏曰。臣之病勢。若有萬分一可强之道。則豈敢爲懸牌俟罪之擧乎云矣。上曰。待罪於何處云耶。賤臣奏曰。方在吏曹直房云矣。命書傳敎曰。日前屢違。處義無所據。暫膺旋引。何又懸牌。以遞爲限。止泊無期。揆以事體道理。極涉未安。且於促敎之下。諉以病重。席藁俟勘云。國體所在。決不可一味假借。吏曹判書金履素罷職。上曰。留院公事入之。出榻敎上曰。吏曹判書前望單子入之。出榻敎命書榻敎曰。新除授吏曹判書待下批命招。參議一體牌招。同參政事。參判沈豐之許遞。前望單子入之。待下批。亦爲牌招。命退。承史退出。
정조 10년
行都承旨尹蓍東坐。行左承旨趙時偉坐。右承旨洪仁浩坐。左副承旨趙衍德坐直。右副承旨徐有成坐直。同副承旨洪明浩坐。注書金孝建仕一員未差。假注書金祖淳仕直。事變假注書李儒修仕。
정조 10년
洪仁浩啓曰。合辭方張之時。憲府無詣臺之員。事甚未安。除在外疏批未下外。未肅拜呈告人員。竝卽牌招。何如。傳曰。允。
정조 10년
傳于趙衍德曰。監司守令留待。
정조 10년
傳于尹蓍東曰。左副承旨入侍。
정조 10년
備忘記。平安監司趙㻐下直。長弓一張。長箭一部。片箭一部。筒兒一箇。原春監司李致中下直。長弓一張。長箭一部賜給。
정조 10년
傳于趙時偉曰。今夜。依近年例。弛禁事。分付巡邏營門巡廳捕廳。
정조 10년
以訓鍊都監習陣單子。傳于趙時偉曰。今夜。適値燈夕。軍兵之趁曉赴操。在所當念。無故日退行事。分付。
정조 10년
傳于趙衍德曰。江村慰諭御史入侍。
정조 10년
尹蓍東啓曰。吏曹判書李命植。參議李集斗牌不進推考傳旨及罷職傳旨。今方捧入。參判李敬養陳疏入啓。而開政命下之後。如是違牌。不卽擧行。事甚未安。判書更卽牌招。何如。傳曰。允。
정조 10년
尹蓍東啓曰。吏曹參判李敬養疏批已下。一體牌招。何如。傳曰。允。
정조 10년
以吏曹參議李集斗牌不進罷職傳旨。傳于尹蓍東曰。只推。
정조 10년
尹蓍東啓曰。參議李集斗旣有只推之命。更卽牌招。何如。傳曰。允。
정조 10년
尹蓍東啓曰。吏曹判書李命植。參判李敬養。參議李集斗牌不進推考傳旨及罷職傳旨。今方捧入。而特敎開政。已至經宿。又爲違牌。終不膺命。事體所在。誠極未安。判書參判。更卽牌招。何如。傳曰。允。
정조 10년
有政。吏批。判書李命植。參判李敬養進。參議李集斗傳旨未下。行都承旨尹蓍東進。以鄭一祥爲左參贊。兪彦鎬爲右副賓客。黃昌源爲司饔僉正。洪徽河爲司宰主簿。黃胤錫爲典牲主簿。徐有年爲濟用奉事。
정조 10년
兵批。判書徐有隣進。參判蔡弘履入直進。參議李亨元。參知柳誼病。右副承旨徐有成進。以李𡊠爲都摠管。李文爀爲內禁將。徐英輔爲兼司僕將。尹在復爲五衛將。崔禹鉉爲忠翊將。廉天培爲景福將。趙命稷爲慶熙將。安允奭爲全羅左水虞候。金重栗爲安義僉使。姜文龜爲潼關僉使。李東赫爲天摩僉使。孫世隆爲鹿島萬戶。金德重爲會寧浦萬戶。中嶺別將金儀明。寶作堡權管姜昌姬單付。兪彦鎬吳載純沈豐之鄭存中李家煥爲副司直。
정조 10년
傳于趙時偉曰。左承旨入侍。
정조 10년
趙時偉。以兵曹言啓曰。內禁衛將具敍五。忠翊衛將李尙說。俱以身病猝重。勢難供職。呈狀乞遞。宿衛輪番之任。不可久曠。竝改差。何如。傳曰。允。
정조 10년
執義兪彦脩啓曰。臣人旣疲軟。年又老孱。屢叨臺地。前後蔑效。已無可言。而畢竟顚沛。固所自料。果於向者。薇垣除命。忽下於杜門病蟄之中。而適當大論方張。試牌又臨。怵畏義分。他不暇顧。章皇出肅矣。及夫詣臺。三司不備。只傳院啓。而末端所論。不過爲目下規警之事。而司直之論。責之以過當。過當二字。不害爲忠厚之道。臣不必以是爲嫌。而至以不稱停無厭服等語。非斥備至。臣於是。滿心慙恧。而自顧慨惜。蓋署經之規。兩司必各備三員。然後爲之者。重事體也。循公議也。而兩司齊會。絶罕而僅有。故當署者。適當如此機會。則宜卽書送署單。以爲經出。乃是當然底道理。而不此之爲。公然虛送。究其情跡。顯有巧避之意。而反以爲羞澁逡巡之態云爾。則此亦有不然者。一經署之後。或違或疏。必辭乃已。雖謂之逡巡之態。可也。而其若當署。而故爲延拖者。許之以羞澁之態。有若處子持身者然。亦足爲一哂處也。合辭停連雖不關於一臺官去就。而在其新進慢蹇之習。猶可警也。況於臨事巧避之跡。獨不加其責乎。臣之論勘。實出於此而一言纔發。僚評踵至。莫非臣老劣孤畸之致。時日稍久。廉防自在。以此情踪。何可冒據於臺次乎。請命遞斥臣職。答曰。勿辭。亦勿退待。
정조 10년
大司憲尹承烈。大司諫林蓍喆。執義兪彦脩。校理金啓洛。副校理申馥沈晉賢。獻納申禹相。正言姜世綸。修撰成種仁洪聖淵。副修撰洪義浩李羽晉啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答三司曰。不允。
정조 10년
大司憲尹承烈。大司諫林蓍喆。執義兪彦脩。獻納申禹相。正言姜世綸啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。施以孥戮之典。請梟示罪人烱采。亟命王府。夬施孥戮之典。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 10년
執義兪彦脩啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮。亟施孥籍之典。請尹得孚嚴鞫得情。請亟寢煥九島配之命。卽令王府。拿來嚴鞫。夬正典刑。請還寢李魯春絶島安置之命。亟令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。夬正王法。新除授持平朴行淳。時在忠淸道沔川地。請斯速乘馹上來事下諭。答府曰。不允。下諭事。依啓。
정조 10년
獻納申禹相啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。夬正王法。請金甲島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚亟令王府。嚴鞫得情。請李光殷設鞫嚴問。期於得情。施以當律。請渭原郡定配罪人烱魯。亟寢發配之命。仍令王府。設鞫得情。夬正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。夬正王法。請還發配所罪人宋迪中。亟令王府。拿來嚴鞫。期於得情。新除授正言宋煥德。時在忠淸道淸州地。請斯速乘馹上來事下諭。答院曰。不允。下諭事。依啓。
정조 10년
吏曹判書李命植疏曰。伏以。今玆天官之命。何爲而又及於臣也。臣於昨夏都政時。特以我聖上體下之眷。獲蒙恩遞。距今月計。纔十朔。竊伏見世之居是職者。輒皆數三月而遞。五六月而遞。未有一人過二都政者。旣遞之後。或三二年。四三年。而復叨焉。至於十朔之內。重叨是除。近所未有。臣是何人。蒙被誤恩。至此之極也。臣本至愚極陋。百無肖似。居官莅職。率未稱副。重以門戶單寒。根植孤弱。每當睢盱之地。居恒憂慄。如集于木。況有驚弦之怯。傷虎之畏者乎。顧今政地之難。又非昨年之比。人心易離而難合。世路少平而多陂。以臣迂滯。誠信旣不能孚感。地望無可以鎭服。則畢竟顚沛。可立而俟。上不能副責任之盛意。下不能遂報答之微誠。在公無益。在私狼狽。此誠臣命卒之秋也。且念昨日試筵。略擧羞憤危臲之狀。有所仰陳者。臣雖駑。謂之迂闊則。可也。疎愚則可也。豈其萬有一近似於搆人讒人宵小者之爲。而卒地脅辱。隱然以此箇題目歸之。亦何心哉。噫。莊周之言曰。麋鹿食薦。蝍蛆甘帶。人嗜芻豢。三者。性之旣異。味之不同。理之常然。若使麋蛆。憎人之殊所嗜也。欲咬之觝之。則人何以堪。今夫臣之所秉執者。堂堂之義也。以此而被前後所齮齕。若此之甚。是何異於麋蛆之咬觝耶。一番二番。凌駕如此。向後危辱。又不知止於何境。臣於聖上。受恩罔極。頂踵毛髮。無非造化。則豈忍復使臣任難冒之職。蹈必敗之機。處要顯之地。長忌嫉之心哉。臣之必辭之義。難强之端。非直如右所陳而已。繁氄是懼。略攄衷懇。伏乞聖上。特軫重任之不容再誤。俯諒微悃之非由飭讓。特許鞶帶之褫焉。天牌之下。未克趨承。以至經宿而爲二日矣。臣分全闕。罪合萬死。更乞加以重勘。以爲怠慢者之戒焉。答曰。省疏具悉。所辭過矣。卿其勿辭。入來開政。
정조 10년
吏曹參判李敬養疏曰。伏以。臣疎闍淺拙。無一猶人。不足比數於百執事之列。而偏蒙我聖上庇覆之恩。前後任使。輒在要顯。力微而擔重。才端而責鉅。觸事生疣。轉身罹咎。惟聖上察其情而矜其愚。跡近迷誤則指導之。罪涉顚妄則寬假之。不啻如慈父之護癡子。居常感戴。報答無階。乃於昨秋待罪銓部。自速罪戾。分甘重譴。聖度包荒。不加之誅。特紆曲庇之恩。薄施左補之命。將往老母。獲遂便養。轉罪爲榮。闔門攢祝。不意召還之命。遽紆收簪之恩。華誥遠臨。關河動色。顧此僨誤之地。實無冒進之勢。纔到近甸。獲蒙鞶遞。歸伏私次。粗安微分。曾未幾何。除旨又降。無狀賤臣。何以得此於聖明。驚惶感激。不省攸措。臣逖違天陛。倐爾經歲。區區戀結之誠。豈不思竭蹶趨承。以伸叨謝之忱。而追惟舊愆。尙有餘悚。自顧廉義。實難抗顔。而前冬以贈職事。臺言峻發。至請譴責。豈可以時月之稍久。厭然自掩乎。且以前任慈山府使。方在解由未出中。格例所拘。亦難冒膺。而門鑰已下。陳暴無路。荐犯違傲。冞增兢蹙。玆敢短章自列。仰瀆崇嚴。伏乞聖慈。俯垂鑑諒。亟命鐫臣職名。以靖私義。仍治臣逋慢之罪。以肅朝綱。千萬幸甚。答曰。省疏具悉。解由事勿拘。卿其勿辭行公。
정조 10년
丙午四月初八日辰時。上御重熙堂。左副承旨入侍時。左副承旨趙衍德。假注書金祖淳。記事官李崑秀尹行任。以次進伏訖。命讀公事。衍德讀奏。命書草記批答及吏參疏批。命退。諸臣以次退出。
정조 10년
丙午四月初八日巳時。上御誠正閣。左承旨入侍時。行左承旨趙時偉。假注書金祖淳。記注官承膺祚。記事官尹行任。以次進伏訖。上曰。監司守令入侍。出榻敎賤臣承命出。與平安監司趙㻐。原春監司李致中。北靑府使金東淵。潭陽府使洪配浩。知禮縣監趙祥逵偕入進伏。上曰。卿新入內閣。又此出去。予甚悵然。西顧之憂。予欲因卿而忘。蘇瘼去弊。勿孤特簡之意也。㻐曰。臣才本魯莽。猝當物重地大之處。恐負聖明委任之恩矣。上曰。敎書中亦及支勅之弊。而不但支勅一事。其他大同軍需穀布等弊。又是生民困瘁之端。卿下去之後。將何以蘇捄耶。㻐曰。臣未及詳知。赴任後。謹當竭誠做去。如有不可不釐革之事。隨方便。狀聞擧行計矣。上曰。近來人心大壞。變怪百出。豈不大可悶慮耶。㻐曰。誠然矣。㻐曰。民庫一事。最爲難支之弊端云矣。上曰。民庫事。監司之下去者。前後皆有所陳。其弊。果何如。而如欲蘇弊。則有何好策乎。㻐曰。別無他策。其弊全由於監司守令之數遞。自今無數遞之患。迎送之弊可弭。而民庫之財稍裕矣。上曰。東伯出疆復路。未及數日。又當久別矣。前後諸道監司之有窠也。每擧卿擬論。而今始當淸閑之地。爲卿身則可喜。而試卿才則惜乎其小也。然年來饑饉荐臻。蔘料爲瘼。民生之創痍未蘇。火稅之繁重難革。此固爲方伯者所當憂。而至於寺刹等流。亦皆癈棄無僧云。此又可悶之事。山間寺刹。足爲防守之一助。則安集僧徒。俾奠厥業。亦是不可已之事也。修護寺刹。招集僧徒。雖若崇佛。而然自朝家。旣不能處處防守。則竊盜之患。又將以空山癈寺。爲淵藪必矣。在朝家。雖不得以僧徒寺刹之事。有所申飭。爲方伯守令者。亦不可不勤心費思。以務招徠之道也。且聞僧軍。皆以稅役之太重。太半逃散云。卿下去之後。量宜革弊。使渠輩安接。可矣。一事二事。弊端層疊。須勿以閑局而或忽也。致中曰。臣素蔑才幹。而忽膺是任。雖欲盡誠圖報。恐不副簡畀之聖意也。上下御製贐章七言絶句一首於趙㻐。命承旨讀宣。時偉讀訖。㻐捧御製軸懷之。上曰。宣諭往院中爲之。卿等先退。㻐致中退出。上曰。守令進前。奏職姓名。東淵等。以次仰奏。至祥逵。誤對以新寧。時偉曰。知禮縣監趙祥逵。仰奏之際。誤對邑號。推考警責。何如。上曰。依爲之。出擧條上敎配浩曰。汝之作宰。前後爲幾處。配浩曰。合今爲四次矣。上曰。屢番出宰。須善爲之也。命退。諸臣以次退出。
정조 10년
丙午四月初八日申時。上御重熙堂。召對入侍時。參贊官趙衍德。直閣鄭大容。侍讀官沈晉賢。檢討官李羽晉。假注書金祖淳。記事官李崑秀尹行任。慰諭御史金啓洛。以次進伏訖。上曰。惠堂如已來待。入侍。賤臣承命出。與賑廳堂上徐有隣趙時俊偕入進伏。上命書吏判疏批訖。上曰。吏判出牌。賤臣承命出傳。晉賢等讀宋名臣言行錄。自种世衡字仲平止不可忘也。晉賢曰。种世衡之莅民治軍。固是權謀術數。而却能明賞必罰。故至今稱爲名將。蓋明賞必罰之道。卽在於一信字。而世衡之所以行之者。雖未必合於大信。然猶可以厭服軍民。懷鎭邊塞。則一信字之效。誠亦大矣。一將之智猶然。況人君臨大位而統萬姓。則尤豈可不信於賞罰之際乎。伏願深留聖意焉。上曰。其言好矣。羽晉曰。包拯司馬光。雖未爲大臣之時。律身淸儉。故天下敬而則之。況人君建極乎。上苟以淸儉之德。敷示于四方。其功化之被于一世。又當有其極哉。伏願深加聖意焉。上曰。其言亦好矣。上曰。御史進前。啓洛進伏。上曰。被燒處民情。何如。而能無流離失所之慮耶。啓洛曰。今則皆始營葺。或有加椽豎柱者。或有築基布礅礎者。擧有奠接之望。而其他民情事勢。略陳於書啓中矣。上曰。惠堂見此書啓。一邊回啓。可也。仍下書啓于有隣時俊。上曰。來時則比初見之時。愁痛之狀。稍勝否。啓洛曰。臣伊日則昏夜出去。故不得仔細見之矣。日出後。始乃遍觀。則灰燼遺空。若無安接之望矣。臣聚集許多民人。敬奉聖諭。縷縷慰諭。則民人輩。擧皆感祝不已。至有泣下者矣。今則恤典之外。渠等又相貸助。拮据有方。數日之內。庶可畢奠其居矣。上曰。然則比前日愁痛之色。當少勝也。啓洛曰。比諸當初所見。其勝不可同日而語矣。上曰。材木出給。當不足充用。渠等何處。辦得許多樑柱之材耶。啓洛曰。沿江木物之流下者。皆取用。故木物不患不足矣。上曰。惠堂如已看畢。近前回啓。可也。有隣時俊等進伏。上曰。召對先退。大容等先退。有隣等曰。此江村慰諭御史金啓洛別單也。其一。以爲江民處在城外十里地。無他雜役。只以曳船軍及內庫氷丁擧行。松蟲軍則無論城內外。通同應役。其中氷丁。最爲難支。年前以輸運馱價二千餘兩變通之後。各洞面任及燻造契人。符同京兆吏隷。當部所屬。稱以旣免氷役。掃雪除草軍。與城內民人。一體責出。幸行時治道軍。自是燻造契人例當之役。而此亦移定於江民。十里江上。難於往來。不得不以錢防役。通計一年之費。則恰過數兩錢。今則江民。皆願擔當氷丁。勿侵雜役。到處齊訴。當初防役。隨其遠近。區別分定。而今此江民。雖免氷役曳船松蟲等軍役。固自如。亦不可謂無役。而纔免一錢之役。反責數兩之役。稍實之戶。雖不橫侵。無依之類。偏受其害。吏隷之符同洞任。徵斂殘民者。査出嚴治。江民則勿侵雜役之意。各別申飭云矣。氷契設始之後。江民輩。雖免氷役。還應雜役。前之一錢。今爲數兩。至有反願氷役之擧。揆以事面。所當以氷役。還于江村。雜役還于他坊。而便同銷刻。有難輕議。大抵掃雪除草等事。係是城內城外通同之役。氷契之後。不可以居在江村。獨自倖免。而至若道路修治。旣是燻造契擔當之事。則移送江村。誠極訝惑。此莫非燻造契人。符同府隷部屬。欲爲分役之計。事之痛駭。莫此爲甚。道路修治之役。依前使燻造契人擔當。該契人該洞任及京兆吏隷。當部所屬。竝令攸司從重科治。何如。上曰。依爲之。除草掃雪軍事。詳問京兆。再明日次對。更爲稟處。可也。出擧條有隣等曰。其一。江民以船業及貿穀資生。而貿穀之到泊也。定其主人。卸下積置。從便發賣者。自是例也。而今春。自京兆。謂以積置穀物。操縱市價。捧甘申飭。隨其貿穀之到泊。使之發賣於船頭。而嚴禁其積置。數多穀物。固不可一時發賣。且仍置船中。則沙格受弊。卸下江邊。則閪失可悶。故貿穀船隻。將有不到京江。散向他方之弊云。京兆捧甘。雖出於操縱之慮。有此申飭船頭發賣。決是行不得之事。令各其穀主。渠自積置發賣之意。自京兆。更爲知委。俾無呼冤之弊云矣。貿穀船之來到京江也。各定主人。卸置發賣。自是江上流來之規。而其中。或不無都庫操縱之弊。故致有京兆之捧甘申飭。而許多穀物之一時發賣。積置船中。俱是行不得之事。一依御史所請。使其穀主。渠自卸下。渠自發賣之意。更令京兆捧承傳知委。而若其都庫操縱之習。隨現重繩。以除米價刁蹬之弊。俾有穀船湊泊之效。而府屬輩。因此侵漁之患。一體禁斷。何如。上曰。依爲之。出擧條有隣等曰。其一。江民之業船者。載來鹽魚。到泊京江。則內外魚物廛人。作黨出來。稱以收稅。假令百同鹽魚。則擇執其二三十同。而每同市直之可捧十兩者。只以二三兩。定價勒奪。且廛人未和買之前。雖一鱗半尾。使不得擅賣。至於露梁銅雀。則隨其載兼多少。以錢收稅。而他江則如是濫徵。實爲痼弊。自京兆捉來廛人頭目。一依露梁銅雀例。以錢酌定收捧。勿復濫徵之意。令該署定式施行云矣。鹽魚廛人之侵漁鹽魚船者。非今斯今。曾自備局及本署。著爲令甲。屢度申飭。而勒賣之弊。尙此未已。船人呼冤。至登繡啓。事極駭然。露梁銅雀。旣以錢收稅。則一般江村。不宜異同。他江村鹽魚船之廛人收稅。一依露梁銅雀例。以錢代徵。著爲定式事。分付該署。何如。上曰。依爲之。出擧條有隣等曰。其一。甕幕里失火民人中。居在太常寺垈田者。爲百餘戶。而此皆貧殘之類。三年坊役。旣蒙許免。垈田稅納。亦難辦出。分付該寺。限一年蕩減云矣。太常垈田。事體不輕。而今番蠲恤之典。實是曠絶之恩。特依所請。限一年蠲減事。分付。何如。上曰。限三年蕩減。自賑廳給代。可也。出擧條有隣曰。甕幕失火民人處。捐財顧助人。別單書啓。凡爲五人。而前萬戶廉天培。米爲一百二十石。前郞廳趙命稷。錢爲四百兩。空石爲四千立。其餘譯官金應喆洪得一玄烒等三人。錢各爲五百兩矣。今番江村延燒之戶。朝家惠澤。逈出尋常。故此輩感激興起。有此顧助。而特捐半千金錢財。能救四百戶窮民急人之義。有足嘉尙。廉天培趙命稷。所當施以加資之典。而係關恩賞。臣等不敢擅便。譯官三人。渠輩情願。亶合一問。令司譯院採探後稟處。何如。上曰。依爲之。出擧條上曰。近久不雨。改莎處。得無枯死之歎云乎。時俊曰。月前則雖有此慮。若値潦雨。還復着根以生矣。上曰。明日晝講。以三明日爲之。命退。諸臣以次退出。
정조 10년
行都承旨尹蓍東坐。行左承旨趙時偉坐。右承旨洪仁浩坐。左副承旨趙衍德坐直。右副承旨徐有成坐直。同副承旨洪明浩坐。注書金孝建仕一員未差。假注書金祖淳仕直。事變假注書未差。
정조 10년
趙衍德啓曰。明日常參經筵。取稟。傳曰。只晝講。
정조 10년
趙時偉。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 10년
洪仁浩啓曰。合辭方張之時。兩司無詣臺之員。事甚未安。除在外疏批未下。傳旨未下外。呈告人員。竝卽牌招。何如。傳曰。允。
정조 10년
尹蓍東啓曰。來十一日文臣殿講爲之事。命下矣。處所以何處爲之乎。敢稟。傳曰。宣政殿爲之。
정조 10년
洪仁浩啓曰。臣依定式。進詣仁殿殿月臺。入直禁軍等戎器點考。則皆無頉。仍以傳敎內辭意勞問。則亦皆好在云矣。敢啓。傳曰。知道。
정조 10년
趙時偉啓曰。事變假注書李儒修。身病猝重。勢難察任。今姑改差。何如。傳曰。允。
정조 10년
以咸鏡監司加分狀啓。傳于尹蓍東曰。依狀請施行事。回諭。
정조 10년
傳于趙衍德曰。右副承旨入侍。召對爲之。
정조 10년
洪仁浩啓曰。明日次對。兩司當爲進參。除在外傳旨未下受由外。呈告人員。竝待開門牌招。何如。傳曰。允。
정조 10년
傳于趙時偉曰。左副承旨入侍。
정조 10년
以刑曹參議李敬一初度呈辭。傳于趙衍德曰。訟曹堂上。不宜數遞。除拜未久。豈可尋單。捧納承旨推考。此呈辭勿施。
정조 10년
以吏曹參議李集斗牌不進罷職傳旨。傳于趙時偉曰。只推。
정조 10년
傳于尹蓍東曰。坐直承旨入侍。
정조 10년
備忘記。筵話事體。何等至嚴。近來合失本旨。注書所爲極駭然。而至於去月二十四日次對筵話。★★行行。無非外題說話。屢命釐正。終欠別白。不可但以生疎言。當駭注書尹悌東。待日記修納。令該府拿問嚴處。以徵年少新進不畏之習。
정조 10년
徐有成。以兵曹言啓曰。去春等能麽兒考講時。訓鍊院主簿趙道源。武臣兼宣傳官李㙉。軍器寺主簿宋應昌等。一次不通。都摠府都事李國培。武臣宣傳官金貴澤金重栗韓世昌。部將金尙源。繕工監主簿劉大鉉。氷庫別提金百全。活人署別提金浩成。內贍寺主簿高廷煥等。二次不通。依定式。竝從重推考。何如。傳曰。允。
정조 10년
尹蓍東。以司譯院都提調意啓曰。譯官金應哲洪得一玄烒。問其情願以啓事。命下矣。右三人處。問其情願。則皆願等第云矣。敢啓。傳曰。知道。一體加資。可也。
정조 10년
趙時偉。以禁衛營言啓曰。本營把摠柳殷鉉。身病沈重。勢難察任。改差。何如。傳曰。允。
정조 10년
徐有成。以義禁府言啓曰。因忠淸監司金光默啓本。刑曹粘目內。禮山前縣監林泰遠。移本府處之事。允下矣。林泰遠時在忠淸道忠州地云。依例發遣府羅將拿來。何如。傳曰。待待拿囚。
정조 10년
洪仁浩。以義禁府言啓曰。卽接咸鏡監司鄭民始牒報及成冊。則謀逆同參罪人漢敬子得福。年四歲兒。査出以來矣。以年未滿免絞。全羅道康津縣緣坐爲奴。而令刑曹押送配所。何如。傳曰。允。
정조 10년
徐有成。以刑曹言啓曰。因義禁府草記。謀逆同參罪人漢敬子得福。以年未滿免絞。全羅道康津縣緣坐爲奴。令刑曹押送事。命下矣。罪人得福。時囚咸鏡道咸興府獄。別定將差。卽爲押付配所事。發關分付于該道道臣之意。敢啓。傳曰。知道。
정조 10년
義禁府啓目。罪人趙濟魯原情云云。傳敎問目內辭緣。惶恐遲晩。所當請刑是白乎矣。曾經侍從。勿爲請刑載在大典通編。上裁。何如。判付啓。爲先議處爲良如敎。
정조 10년
司憲府掌令魚錫齡疏曰。伏以。臣杜門跧伏。三年于玆矣。喪變憂故。纏縛沈汨。名心宦情。剝喪都盡。自甘爲明時一棄物。不復有當世之念矣。乃於千萬夢想之外。有隕自夭。掌憲新除。遽下於雜科開場之日。而又承先進後謝之命。義急往役。無所逃遁。不得不章皇出肅。粗伸義分。連赴試院。昨又詣臺。苟無情勢之可言。則旣出之脚。何敢復事前却。而第臣私情。有萬分難强者。臣之老母。今年七十有五。素多疾病。老而益篤。平居無三日之安。而加以年前臣弟錫光。不幸夭折。篤老之年。慘見壯子之喪。神精震剝。病勢益重。朝夕之間。奄奄若難保者。今已屢年。臣之兄弟。幸蒙天恩。比肩策名。竊自冀慰悅親心。榮養老境。事乃大謬。弟旣先亡。而貽親之慽。臣則了然。形影相弔。扶將垂淚度日。臣母自昨。又添毒感。委頓床席。食飮全却。氣息凜惙。轉側須人。替勞無他。如此情私。無其比復。豈有離舍供職之念哉。臣之前後踐歷。固踰涯分。而皆出於聖上特達之知。一片如丹之誠。常切糜粉之忱。況復有一分自憚於竭蹶之勞也。顧今親病如此。將護無人。一時離側。實無其路。玆於天牌之下。不得不自犯違傲之科。臣罪至此。合被重勘。伏乞天地父母。俯察垂憐。特許臣職。仍治臣罪。以肅朝綱。以安私分。千萬幸甚。答曰。省疏具悉。爾其勿辭。救護母病。
정조 10년
丙午四月初九日申時。上御重熙堂。坐直承旨入侍時。左副承旨趙衍德。假注書金祖淳。記注官承膺祚。記事官李崑秀。以次進伏訖。上曰。伴直誰也。衍德曰。右副承旨矣。命讀公事。衍德讀奏。命書草記批答訖。命退。諸臣以次退出。
정조 10년
丙午四月初九日酉時。上御誠正閣。召對入侍時。參贊官徐有成。直閣鄭大容。侍讀官沈晉賢。檢討官李羽晉。假注書金祖淳。記注官承膺祚。記事官李崑秀。以次進伏訖。上曰。李敬一呈辭。何爲捧入乎。有成曰。似聞有實故。故捧入矣。晉賢等。讀宋名臣言行錄。自田錫字表聖。止★★★★★★晉賢曰。田錫王禹偁非道學之士。宋眞宗不過中主。而錫等。猶能隨事匡救。以直節名焉。此乃眞宗。有來諫之誠容諫之量。而有以致之也。顧今言路不開。噤默成風求助之意徒勤。進言之效未聞。臣愚竊以爲殿下來諫之誠。容諫之量。猶有所未盡而然也。伏願深留聖意。廣開不諱之門。益恢容諫之量焉。上曰。所奏好矣。羽晉曰。蘇軾之序。田錫奏議。亟稱其憂治世而危明主。法當如是。夫豐亨之世。逸欲易生。而榮極則圮。泰極則否。卽理之所必至。故大易。存苞桑之戒焉。英明之主。姿識超詣。則傲然自聖。低視群下。亦勢之所易然。故朱子爲孝宗憂之。顧今聖明在上。昇平且久。區區憂危之誠。竊有倍於古人。伏願深留聖意。恒存忘危之戒。益懋撝謙之德焉。上曰。所奏亦好矣。大容曰。別無可達之事矣。有成曰。臣亦無可達者矣。命書榻敎曰。明日晝講。三明日爲之。命退。諸臣以次退出。
정조 10년
行都承旨李敬養坐。行左承旨趙時偉坐直。右承旨洪仁浩坐。左副承旨趙衍德坐直。右副承旨徐有成坐。同副承旨洪明浩坐。注書金孝建仕一員未差。假注書金祖淳仕直。事變假注書權仕。
정조 10년
洪仁浩啓曰。工曹參判李秉模除拜後。過三日不爲出肅。依定式推考警責。仍卽牌招察任。何如。傳曰。允。
정조 10년
傳于趙時偉曰。禮曹判書京兆堂上入侍。
정조 10년
以尹悌東囚單子。傳于洪仁浩曰。分揀放送。
정조 10년
李儒修改差。代權爲事變假注書。
정조 10년
傳于趙時偉曰。左右尹聞有實。故許遞。政官牌招開政。
정조 10년
趙衍德。以侍講院言啓曰。本院說書尹悌東入直矣。以前任假注書拿處傳旨捧入。兼司書趙濟魯。方在拿囚中。兼說書尹行任。翰苑入直。下番闕直。事甚未安。司書尹翊東。卽爲牌招入直。何如。傳曰。兼司書趙濟魯。說書尹悌東。竝改差。司書尹翊東許遞。今日政。皆以在京無故人差出。待下批。牌招推移入直。
정조 10년
有政。吏批。判書李命植。參判李敬養進。參議李集斗傳旨未下。行都承旨李敬養進。以李頤祥爲大司諫。徐秉德爲執義。沈埉爲持平。許晊爲獻納。鄭東愼爲正言。徐美修爲司書。鄭萬始爲兼司書。洪樂貞爲說書。趙鼎鎭爲左尹。李鎭恒爲右尹。折衝李東芳。祿試射時居首。依法典加資事。承傳。
정조 10년
再政。以鄭昌聖爲判義禁。黃昇源蔡弘履爲知義禁。左尹單李鎭恒。右尹單趙鼎鎭。同義禁單黃昇源蔡弘履。
정조 10년
兵批。判書鄭昌聖進。參判蔡弘履病。參議李亨元入直進。參知柳誼病。同副承旨洪明浩進。以趙尙鎭副司直單付。
정조 10년
以兼司書鄭萬始。說書洪樂貞牌不進罷職傳旨。傳于趙衍德曰。只推。
정조 10년
傳于趙時偉曰。新除授金吾堂上牌招察任。
정조 10년
傳于趙衍德曰。受香在明。新除授漢城府堂上牌招察任。
정조 10년
傳于趙時偉曰。當該宣傳官拿處。
정조 10년
承旨前望單子入之。李敬養落點。
정조 10년
趙時偉啓曰。新除授行都承旨李敬養。以前任慈山府使。方在解由未出中。何以爲之。敢稟。傳曰。勿拘。
정조 10년
右尹前望單子入之。徐有大落點。
정조 10년
吏曹口傳政事。漢城左尹單徐有大。右尹單李鎭恒。
정조 10년
傳于趙時偉曰。新除授漢城府堂上牌招。
정조 10년
統制使狀啓。沿浦毒水。終未止息。今朔當次生熟鰒進上。不敢循例封進。惶恐待罪事。傳于趙衍德曰。勿待罪事。回諭。
정조 10년
趙衍德。以侍講院言啓曰。本院新除授左副賓客兪彦鎬。時在京畿安城地。斯速乘馹上來事下諭。何如。傳曰。允。
정조 10년
趙時偉。以兵曹言啓曰。同知中樞府事金載禧。身病猝重。勢難供職。呈狀乞遞。今姑改差。何如。傳曰。允。
정조 10년
趙時偉。以奉常寺都提調提調意啓曰。傳曰。今聞禮判言。太常祭品式例。元有四郊厲壇祭云。近來則北郊一處。只行節祭至於東西南三郊厲壇。必因別祭時設行之處。設始顚末及中癈委折。令該寺溯考久遠謄錄。草記事。命下矣。溯考祭物謄錄。則壬辰四月二十八日。因玉堂啓辭。遣重臣設別祈禳祭。而行城隍位於北郊。壇在彰義門外。壬子五月二十三日。因禮曹啓辭。行別厲祭於東西南郊。而東壇在於往十里。西壇在於弘濟院。南壇在於石隅。乙未八月初八日。因臺諫所啓。行天朝戰亡將士致祭於愍忠壇。而壇在弘濟院。又曰。東西南郊別厲祭。歲凶。特命賜祭云。而至於設始顚末及中廢委折。不但久遠文蹟之皆已閪失。本寺擧行。不過固禮曹知委。封進祭物而已。故此外則別無可考之意。敢啓。傳曰。知道。
정조 10년
洪仁浩。以禁衛營言啓曰。去夜初更五點。大殿別監池大源。本營巡邏被捉。何以爲之之意。敢啓。傳曰。依更數治罪。
정조 10년
洪仁浩。以義禁府言啓曰。康翎縣監李爗拿問處之事。傳旨。啓下矣。李爗時在任所云。依例發遣府羅將拿來。何如。傳曰。允。
정조 10년
丙午四月初十日巳時。上御誠正閣。漢城判尹禮曹判書入侍時。右承旨洪仁浩。假注書金祖淳。記事官李崑秀尹行任。漢城判尹金鍾正。行禮曹判書李在協。以次進伏訖。上曰。乙未年例。何如耶。在協曰。乙未年。只設祭於北郊。故獻官用節祭例。而取見太常式例。則元有四郊厲祭。獻官皆以重臣塡差矣。上曰。無祀鬼神祭。則以堂下差獻官。城隍祭則以堂上差獻官乎。在協曰。然矣。太常謄錄。亦如此矣。上曰。四郊皆有厲壇。則東西南三處。緣何中廢乎。在協曰。此則未詳其委折矣。上曰。然則卿等出去後。更爲溯考謄錄。令該寺草記。可也。鍾正曰。四處旣皆有壇云。發遣部官修掃。以待行祭。恐好矣。上曰。可矣。上曰。在前別祭。重臣差獻官。則外方何以爲之耶。在協曰。外方則遣近臣。而廚傳爲弊不少。故以道內文臣守令塡差矣。在協曰。四郊別厲祭設行事。旣有成命矣。取考奉常寺所在謄錄。則東西南北四郊。俱有厲壇。東則往十里。西則弘濟院。南則石隅。北則節祭處所外。別有厲壇。今番處所。當依此爲之。故已爲分付京兆。使之看審修掃。發吉祭則奉常寺所奉城隍位版。依例陪進。而四郊祭則城隍及無祀神位。只是一版。無以分設。自前別祭時。多有紙牓行祭之例。且於節祭祭文中。旣有使當處城隍之神句語。今此四郊祭時紙牓。書以某郊城隍神位。無祀神位。則不必盡設十五位版。此亦以紙牓代行。而只書諸無祀神位每壇左右。分設一牓。似好。春秋節祭時。城隍位則別無祝文。而別祈禳祭。則旣有幣帛。宜有祝文。此亦令藝文館撰出。城隍位獻官。旣有依古例差遣重臣之敎。無祀位獻官。以蔭官四品以上。差送四郊之意。分付吏曹。何如。上曰。依爲之。出擧條命書傳敎曰。今聞禮判言。太常祭品式例。元有四郊厲壇祭云。近來則北郊一處。只行節祭。至於東西南三郊厲祭。必因別祭時設行之處。設始顚末及中廢委折。令該寺溯考近遠謄錄草記。今番四郊厲祭獻官。以玉堂塡差之意。才有下敎。又聞禮判言。乙未年則獻官。用節祭例。伊前別祭。皆以重臣塡差云。不可異同。四郊別厲祭獻官。一依古例。以重臣塡差事。更爲分付。外邑則有遣近臣之例。亦有道內文守令差定之例云。而遣近臣一款。方農廚傳。反貽民弊。非可論也。俄下傳敎。旣有自各該邑。觀勢設祭之命。則不必以文守令中。別差一人。此意。該曹知悉。措辭行會。命退。諸臣以次退出。
정조 10년
丙午四月初十日申時。上御重熙堂。左副承旨與兵曹判書入侍時。左副承旨趙衍德。記事官金孝建李崑秀尹行任。兵曹判書徐有隣。以次進伏訖。上命書傳敎曰。判義禁金魯鎭在外。知義禁徐有隣李柱國。時帶劇務。竝許遞。今日政差出。有隣曰。白綿紙契貢物。一自前判堂。恒留八起定式之後。貢人則以將爲前貿。稱冤惠廳。則以只準恒留爲期。相持屢月。尙未出場。節序已晩。事多可悶。大抵留儲。固所當念。起數不必配定。且或値用處。適當見乏。則戶惠廳預爲相議。量宜貿取。無所不可。元貢則依近例。如數磨鍊。別貿則視曹儲往復。實爲兩便之道。臣與戶判。爛加商確。敢此仰達矣。上曰。依爲之。出擧條命退。諸臣以次退出。
정조 10년
丙午四月初十日酉時。上御重熙堂。坐直承旨入侍時。左副承旨趙衍德。假注書金祖淳。記事官李崑秀尹行任。以次進伏訖。上曰。明日。必爲造朝事。遣兼春秋。傳諭于金判府事。賤臣承命出傳。命書傳敎曰。漢城右尹趙鼎鎭。聞有實故。許遞。前望單子入之。又命書傳敎曰。都承旨許遞。前望單子入之。上曰。新除授都承旨牌招。出榻敎命退。諸臣以次退出。
정조 10년
行都承旨李敬養坐直。行左承旨趙時偉坐直。右承旨洪仁浩坐。左副承旨趙衍德坐。右副承旨徐有成坐。同副承旨洪明浩坐。注書金孝建仕一員未差。假注書金祖淳仕直。事變假注書李宗烈仕。
정조 10년
傳于趙時偉曰。侍衛軍兵雨具。
정조 10년
李敬養啓曰。憲府連日監察茶時。事甚未安。除在外受由外。未肅拜呈告人員。竝卽牌招。何如。傳曰。允。
정조 10년
趙時偉啓曰。禁衛營將官來言。今日本營軍兵。日次私習云矣。敢啓。傳曰。待晴爲之。
정조 10년
趙時偉啓曰。御營廳將官來言。今日本廳軍兵。日次私習云矣。敢啓。傳曰。待晴爲之。
정조 10년
兵曹判書前望單子入之。鄭昌聖落點。
정조 10년
以十六日儒生殿講取稟。傳于趙衍德曰。爲之。
정조 10년
洪仁浩啓曰。漢城左尹徐有大。以城隍祭獻官。今方受香。出去矣。所授禁衛大將命召。來請還納。何以爲之。敢稟。傳曰。仍佩往來。
정조 10년
洪仁浩啓曰。禁衛大將徐有大。仍佩往來事。命下矣。將兵之任。不可一刻無摠察之人。何以爲之。敢稟。傳曰。都提調摠察。
정조 10년
洪仁浩啓曰。禁衛大將。以都提調摠察事。命下矣。在前如此之時。有都提調命招之例。或有發牌郞廳聽傳敎之例。今番則何以爲之。敢稟。傳曰。從事官發牌聽傳敎。
정조 10년
傳于李敬養曰。左副承旨入侍。
정조 10년
權有頉。代以李宗烈爲事變假注書。
정조 10년
兩司前望單子入之。大司憲金思穆。執義趙弘鎭。掌令宋銓。持平金遇國。正言韓用龜落點。
정조 10년
以慶尙監司年九十以上職姓名啓本。傳于李敬養曰。觀此嶺伯老職抄啓狀本。分類極爲該詳。足云諸道之最。今日適値開政。此啓本。下該曹。當日政下批。其中。小淸故學生裵尙崙妻林氏。南海通政金福栽。年各百五歲。山淸崇政朴德章年百三歲。安東嘉善朴太重年百二歲。昆陽折衝鄭萬國。醴泉同樞全繼曾。年各百一歲。仁同正憲張煌年百歲。依諸道例。加給米肉。以示朝家尊年之意。士庶年過九十者。或有未受一資者。關西下諭有旨一通。自政院此有旨後錄下送。使之依此擧行。前翊贊崔興遠。以朝官年爲八十二。今始陞資。有違法典。此人經工。屢登薦目。今日政。兩銓相當窠中調用事。分付。
정조 10년
有政。吏批。判書李命植式暇。參判未差。參議李集斗進。行都承旨李敬養進。啓曰。判書李命植式暇。參判未差。小臣獨政未安。何以爲之。敢稟。傳曰。只出緊任。以鄭一祥爲判義禁。金祖淳爲說書。尹㬦爲兼司書。尹蓍東爲同敦寧。鄭好仁爲知春秋。李崇祜爲掌樂提調。李𡊠爲右參贊。洪秉文爲軍資主夫。訓鍊都監提調單鄭昌聖。鄭昌聖爲軍器提調。禁衛提調單鄭昌聖。御營提調單鄭昌聖。柳憲周爲穆陵別檢。柳橚爲平安都事。李得駿爲咸陽府使。禁府都事權偗。司饔奉事任好常相換。尹蓍東爲司圃提調。李景溟爲禮曹正郞。
정조 10년
傳于洪仁浩曰。軍士房承旨入侍。
정조 10년
趙衍德。以弘文館言啓曰。校理申耆自鄕上來云。卽爲牌招察任。副校理申馥連呈辭單。不爲行公。一體牌招。何如。傳曰。允。
정조 10년
洪仁浩。以禮曹言啓曰。卽接宗廟署所報。則今日雨後。永寧殿第七室龕內東邊靑斑子。自北第一井滲漏。至於土塊墜落於寶藏上。而斑子窄破。圓徑爲一寸許云。莫重殿內。有此土塊墜落之事。聞極驚心。慰安之擧。不容少緩。慰安祭。不卜日。今十三日設行。而臣曹與本署提調。卽爲進詣。眼同奉審後稟處。何如。
정조 10년
洪仁浩啓曰。永寧殿慰安祭。今十三日設行事。禮曹草記。允下矣。明日傳香。禮房承旨。當爲齋宿。都承旨李敬養。所當牌招。而拘於廳規。不得請牌。何以爲之。敢稟。傳曰。牌招。
정조 10년
李敬養。以禮曹言啓曰。臣在協。與本署都提調臣鄭存謙。進詣永寧殿。眼同奉審。則第七室龕內。東邊靑斑子。自北第一井滲漏。土塊墜落於寶欌上。而斑子穿破處。圓徑爲一寸許。果如本署所報。修改之節。不容暫緩。待晴。卽爲擇日修改。何如。傳曰。允。
정조 10년
李敬養。以吏曹言啓曰。今此四郊疹疫厲祭時。獻官當以正二品塡差。而老病公故外。實無推移分排之路。不得已刑官。通融塡差以入之意。敢啓。傳曰。刑官。何必特語塡差乎。
정조 10년
李敬養。以吏曹言啓曰。新除授平安道都事玄重祚呈狀內。老父素患痰癖之症。當此換節之時。發作屢日。神眩氣昏。萬無離側遠赴之望云。穆陵別檢金驥燦呈狀內。身病猝重。勢難察任云。竝今姑改差。何如。傳曰。允。
정조 10년
李敬養。以吏曹言啓曰。成均館博士李彙。受由過限未上來。依例罷職。何如。傳曰。允。
정조 10년
徐有成。以兵曹言啓曰。今四月十一日。武臣賓廳武經講書日次。而親臨文臣殿講相値。不得爲之之意。敢啓。傳曰。知道。
정조 10년
趙衍德。以禁衛營言啓曰。依下敎。本營巡邏被捉前別監池大源。依更數。決棍十度後。移付司饔院充定各色掌之意。敢啓。傳曰。知道。
정조 10년
洪明浩。以漢城府言啓曰。今此四郊別設厲祭時。各壇所在處。一一推尋後。草記事。臣親承聖敎矣。卽爲分付四部官。看審壇所。今纔齊報。而東壇在於馬場里。西壇在於弘濟院。南壇在於龍山江。北壇在於厲祭本壇內。而東西北三壇。倂無傷毁處。惟龍山壇。莎草盡脫云。故另飭本部。俾卽修改之意。敢啓。傳曰。知道。
정조 10년
兵曹判書徐有隣疏曰。伏以。臣見叨重任。亦已久矣。丐遞一念。如縛求解。而秪緣矢心圖報。惟期竭力奔走。朝將治疏。而脫乃赴公。昨或言私。而明又趨召。趑趄而止。黽勉而行。費了許多日月。縱荷覆庇之眷。獲免顚仆之歸。而尺寸無補於策駑。瘡疣盡露於蹲鳳。自顧慚恧。人謂斯何。今若宜遞不遞。一向冒據。則畢竟僨誤。可立而待。此臣所以仰首呼籲於天地父母之前者也。且臣有至切之懇。臣母洽滿七耋。貞疾彌篤。苟欲請急。無時不然。而怵迫嚴畏。有懷未發。忽自昨夜以來。諸症越添。嘔泄兼作。飮啖全却。神識昏霧。轉側須人。臣方左右扶將。五內如焚。萬無頃刻離捨之望。親臨試講。殿座在卽。莫重侍衛。末由進參。臣罪至此。實合大何。伏乞聖明。俯垂鑑諒。特遞臣所帶之職。使私情獲伸。重務毋曠。千萬幸甚。答曰。省疏具悉。求遞。認在情懇之外。本職今姑許遞。
정조 10년
司諫朴廣源疏曰。伏以。臣卽愚騃一賤品耳。受恩天大。負罪山積。觸事昏憒。隨處顚錯。北幕之呈病。良由私義之難安。海鎭之特補。寔出聖度之包容。區區寸忱。惟在於感激恩私。隨事圖報。而無妄之疾。會事猝發。邊情之重。竟委兵校。論其罪辜。嶺海猶輕。而卽地編配。實屬薄勘。曾未幾何。恩綸旣下於賜環。華銜遽侈於三司。臣罪臣自知之。聖恩愈往愈隆。而儱侗之性。愚魯之質。矯揉無術。錯如舊。從事恩除。未趁頒賞之列。試所回奏。自歸爽誤之科。心焉含恧。面自發騂。至於登筵傳啓。未袖笏記。以至玉署之聲罪。只蒙譴削之薄罰。至今追思。愧汗猶浹。嗚呼。我殿下。不知臣不肖無狀。前後拂拭之恩。逈出尋常。而臣則遇事昏謬。自干罪罰。不止一再。有臣如此。生不如死。尙何敢包羞抗顔。自同無故。廁跡於周行之間乎。跧伏松楸。宿病又劇。落玆床席。日夕訟愆。薇垣除命。意外臨宣。而臣之前後罪戾。旣如是難贖。目下病狀。又如是沈苦。馹召之下。登道無路。玆敢猥陳短章。縣道呼籲。伏願聖慈。俯垂鑑諒。亟命鐫改。仍治臣瀆撓之罪。以肅朝綱焉。臣於乞免之章。不宜贅及他說。而憂憤所激。敢此尾陳焉。噫嘻。痛矣。丙丁以來。凶逆之變。殆無虛歲。而前逆纔治。後出愈憯。巨魁大憝。尙容於覆載之間。三司故紙。將無收殺之日。而至於再昨秋之變。而天經地義。都歸殄滅。民彝物則。幾乎斁絶。環東土數千里。凡在橫目之列者。莫不欲食其肉而寢其皮。思見其凶種之劓殄。而适雲之例。猶未快。施英恒之屬。尙此假息。臣於此思之膽掉。言之眦裂。直欲痛哭籲天而不可得也。昨春瑮福之獄。醞釀旣久。排布甚密。構百間而巢窟已成。連三道而部署已定。危在呼吸。禍迫朝夕。而天神默佑。事機先發。罪人斯得。王章克擧。第緣天網太恢。鋤治太寬。律名或失其當。黨多逭常刑。神人之憤。愈往愈激。而且以今春獄事言之。凶言叵測。眞贓已露。德夏之凶頑。抵賴徑斃。載質等干犯。不啻狼藉。而輕先酌處。終未究覈。且其陰凶情節。決非數三鋤棘輩所可做出。而根因莫鉤。大獄遽斷。小大瞠惑。莫不疑怪。輿論莫遏。兪音尙稽。嗚呼。以殿下之明聖。何不念及於生道殺人之義。而當斷不斷。至此之極也。伏惟聖明。幡然改圖。廓揮乾斷。亟允諸啓。快擧刑章。使亂逆知懼焉。臣無任激切屛營祈懇之至。答曰。省疏具悉。所陳悉諭諸批。爾其勿辭。上來察職。
정조 10년
丙午四月十一日卯時。上御宣政殿。專經文臣殿講入侍時。行都承旨李敬養。行左承旨趙時偉。右承旨洪仁浩。左副承旨趙衍德。右副承旨徐有成。同副承旨洪明浩。記事官金孝建。假注書金祖淳。記注官承膺祚。記事官李崑秀尹行任。二提學朴祐源。考官判府事金熤。行吏曹判書李命植。參考官禮曹參議朴天衡。行副司直李東馨。兵曹參議李亨元。行副司直李惠祚李家煥等。以次進伏訖。熤曰。早朝勞動。聖體。若何。上曰。一樣矣。上曰。兵曹判書前望單子入之。出榻敎上曰。雨意如此。講員之沾濕可悶。早早畢講。好矣。上曰。事變注書入侍。與廳注書同爲收栍及呼名。可也。上曰。輪對官入侍。出榻敎孝建承命出。與尙衣別提金應煥。廣興奉事金在明。東氷庫別提李永瑗。司僕僉正洪義榮。司䆃直長徐命存等進犬。上曰。以次進奏後退去。應煥進奏職姓名。上曰。職掌。應煥曰。轎子色矣。上曰。所懷陳之。對曰。無矣。在明進奏職姓名。上曰。職掌。在明曰。百官班祿色矣。上曰。遺在幾何。在明曰。米三千六百二十六石零。太一千六百六十六石零矣。上曰。有所懷乎。對曰。無矣。永瑗進奏職姓名。上曰。職掌。永瑗曰。掌一應公用氷丁矣。上曰。遺在幾何。永瑗曰。四萬二千三百丁矣。上曰。所懷陳之。對曰。無矣。義榮進奏職姓名及職掌。上曰。有所懷乎。對以無有。命存進奏職姓名。上曰。職掌。命存曰。掌御供米及其他諸般供米矣。上曰。遺在幾何。命存曰。正米一百八十七石零。中米一千五百餘石矣。上曰。所懷陳之。對曰。無矣。兵判前望。以鄭昌聖落點。上曰。新除授兵曹判書牌招。傳授命召。出榻敎上曰。兵曹判書先入侍。後謝恩。出榻敎命書榻敎曰。未肅拜判義禁許遞。政官牌招開政。上曰。兵曹判書更爲牌招。出榻敎又命書榻敎曰。兼司書鄭萬始。說書洪樂貞許遞。今日政差出。上曰。旱餘甘澍。沛然可期。爲民事。誠極多幸矣。熤曰。然矣。有水根處則付秧似無慮矣。講畢。上曰。榜目則命下試官修整以入。卿則早爲出去。可也。命退。諸臣以次退出。